Partidul lui George Simion a pierdut zeci de membri în ultimele trei luni
- Iulia Moraru
- 2 mai 2024, 15:56
Începând cu luna februarie, un val de plecări a cuprins partidul lui George Simion, când zeci de membri, inclusiv șefi de filiale și candidați, au ales să-și dea demisia, acuzând în același timp conducerea AUR.
La doar două luni după alegerile din 2020, AUR se despărțea de Diana Șoșoacă, șefa S.O.S. Senatoarea a fost eliminată din partid.
Claudiu Târziu anunța atunci că excluderea Dianei Șoșoacă a fost justificată de „indisciplină și comportament inadecvat”.
Plecări masive din rândurile partidului lui George Simion
În 2021, deputata Ana Maria Gavrilă a părăsit partidul, invocând lipsa de sprijin din partea colegilor pentru o moțiune simplă împotriva ministrului Energiei.
În ianuarie 2023, AUR a suferit o pierdere semnificativă, rămânând fără 20% din parlamentarii care inițial intraseră în Legislativ în decembrie 2020.
O lună mai târziu, vicepreședintele AUR la nivel național, Raluca Amariei, a luat și ea decizia de a părăsi partidul.
Valul de demisii din partid s-a accentuat și mai mult începând cu luna februarie 2024, an electoral.
Pe 19 februarie, deputata de Vaslui, Enachi Raisa, și-a anunțat demisia din partid fără a oferi detalii despre motivele acestei decizii. Înainte de aceasta, la începutul lunii, Ovidiu Szime, fostul președinte al AUR Timișoara, și-a anunțat și el demisia din partid în timpul unui protest anti-comasare alegeri, organizat de AUR în mai multe județe și în Capitală, în fața sediilor PSD.
La începutul lunii februarie, AUR Călărași a fost afectat de o serie de demisii, când sindicalistul Dumitru Coarnă și mai mulți membri au părăsit partidul lui George Simion.
Motivația demisiei a inclus acuzații împotriva conducerii, care a fost acuzată că refuză să înființeze filiale județene.
De asemenea, deputatul a ridicat probleme legate de nerespectarea legislației privind partidele politice și de nerespectarea statutului AUR de către conducerea centrală.
De asemenea, un val de demisii a avut loc și în AUR Mehedinți, când fostul ministru Virgil Popescu a anunțat transferul a 15 organizații către PNL.
În luna martie a avut loc dezintegrarea „polului suveranist”
În luna martie, a avut loc dezintegrarea grupării „polul suveranist”, compus din AUR, Alianța Național Țărănistă, Forța Identității Naționale și Partidul Republican.
Alianța Național Țărănistă, sub conducerea lui Radu Ghidău, și Forța Identității Naționale, sub conducerea lui Ilan Laufer, au părăsit grupul la o distanță de doar două zile una față de cealaltă.
Aceștia au anunțat că au decis să se desprindă de AUR din cauza comportamentului lui George Simion, pe care l-au acuzat de „tendințe totalitare și stil de conducere dictatorial”.
În plus, în cursul lunii precedente, și membrii din filiala AUR din Piatra Neamț și-au dat demisia împreună cu șeful acesteia, cu doar câteva ore înainte ca George Simion să sosească în municipiu pentru o întâlnire cu electoratul și conducerea organizației locale.
Coordonatorul AUR din Piatra Neamț a criticat conducerea centrală a partidului pentru impunerea lui Marius Apopei la primărie, un fost consilier județean PNL, și pentru lipsa de consultare a filialei înainte de luarea acestei decizii.
George Simion dă impresia că nimic nu-l afectează
Cu numai trei zile în urmă, Mihail Dojană, liderul AUR din Sectorul 1, și Valentin Florea, candidatul partidului extremist AUR la Primăria Sectorului 6, au decis să părăsească partidul, folosind termeni precum o iluzie dirijată de un „Gunoi” și „draci” care „au înlocuit idealurile” și de „oamenii care nu contează”, ci doar „interesele de moment ale unor persoane”.
Ultima plecare a fost cea a Elenei Năstăsoiu, candidata AUR la primăria Buzău.
În replică, George Simion spune că nu se destramă partidul, așa cum încearcă să se vehiculeze.
„Se destramă AUR, se destramă AUR… Bă, *** (afirmații cenzurate) De cât timp tot ziceți voi că se destramă AUR? S-a destrămat AUR? Vedeți-vă de treabă… tot încercați, tot… (afirmații cenzurate), tot vreți voi. Nu… nu se destramă niciun AUR. Suntem cel mai urât coșmar al vostru și venim după voi!”, potrivit G4Media.
@georgesimionoficial #georgesimion🇹🇩 #georgesimion #romania🇷🇴 #2024 #foryou #fy #dreptatepentruromania #pentruromania🇷🇴 #fy #AUR #viral #georgesimionofficial #vot #9iunie ♬ sunet original - GEORGE SIMION